open-index/open-wikipedia-markdown huggingface dataset:
In vitro -toksikologia

**''In vitro'' -toksikologia** on tieteellistä analyysia toksisten kemiallisten aineiden vaikutuksesta soluihin. Tutkimukset suoritetaan in vitro -tekniikassa eliön ulkopuolella, esimerkiksi koeputkessa. 

Eniten *in vitro* -tutkimusta tehdään aineiden vaikutusmekanismien selvittämiseksi pelkistetyissä olosuhteissa. Tässä voidaan käyttää kokonaisia elimiä (esimerkiksi maksaa tai istukkaa), tai elimien osia (esimerkiksi verisuonen tai suolen seinämää), solun osia (esimerkiksi "mikrosomeja", jotka ovat maksan solulimakalvoston osasia), tai mikrobeja. Tekniikan etuna on mahdollisuus pelkistää olosuhteet niin, että voidaan tutkia vain yhtä asiaa kerrallaan. Haittana on luonnollisesti se, että kokonaisessa elimistössä kaikki vaikuttaa kaikkeen, eikä kokonaisvaikutus ole ennustettavissa. Lisäksi *in vitro* -tutkimuksissa voidaan tutkia vain sitä asiaa, mitä ymmärretään tutkia.

Toksisuuden testauksessa *in vitro* -kokeiden ensisijaisena tarkoituksena on tunnistaa kemiallisten aineiden haittoja ja toisaalta myös vahvistaa tiettyjen toksisten vaikutusten poissaolo tietyn kemiallisen aineen suhteen. Menetelmää käytetään muun muassa uusien lääkkeiden testauksessa, maatalouskemikaalien testauksessa sekä lisäaineiden testauksessa. *In vitro* -toksikologiaa suositaan nykyisin eläinkokeiden sijasta (esim. REACH-asetus). Tosiasiassa tiettyä eläinkoetta korvaavia kokeita on erittäin vähän, ja paljon tärkeämpi *in vitro* -tutkimuksen käyttö on mekanismien tutkiminen. 

*In vitro* -toksikologisten kokeiden etuna ovat niiden pienet kustannukset, testien nopeus sekä eläinten kärsimyksen vähentäminen. Kokeet eivät toisaalta kykene korvaamaan eläinkokeita, koska niillä voidaan tutkia vain tunnettua määräasiaa. *In vitro* -toksikologia on laajentuva toksikologian alue. Yleisimpiä *in vitro* -tutkimuksen käyttöalueita toksikologiassa ovat mikrosomien käyttö vierasainemetabolian tutkimuksessa sekä erilaiset genotoksisuutta mittaavat testit. Esimerkkinä erikoisemmasta *in vitro* -toksikologisesta testistä on sian siittiötesti.

## Lähteet

## Aiheesta muualla
Suomen toksikologiyhdistyksen kotisivu
Robert Nanteuil

**Robert Nanteuil** (1623–1678) oli ranskalainen kuparipiirtäjä. Nanteuil oli arvion mukaan 1600-luvun Ranskan merkittävin muotokuvakaivertaja. Toimiessaan Ludvig XIV:n hovitaiteilijana hän kaiversi arvossapidettyjä muotokuvia. Nanteuilin ansioista Ludvig XIV antoi vuonna 1660 ediktin, jonka vaikutuksesta kuparinpiirrännästä tuli Ranskassa ammattikuntasäännöksistä riippumaton "vapaa taide." Hänen töitään on yli 200. Aiheina ovat mm. Ludvig XIV, Mazar ja Colbert, jotka Nanteuil kuvasi monta kertaa. Myös pastellimaalaajana Nanteuil jonkin verran työskenteli.

## Lähteet

## Aiheesta muualla
Charlie Lindgren

**Charlie Lindgren** (s. 18. joulukuuta 1993) on yhdysvaltalainen jääkiekkomaalivahti, joka pelaa NHL-seura Washington Capitalsissa. Lindgren pelasi ensimmäisen NHL-ottelunsa 7. huhtikuuta 2016 Carolina Hurricanesia vastaan. Uransa ensimmäisen nollapelin hän pelasi Chicago Blackhawksia vastaan 5. marraskuuta 2017 pelatussa ottelussa. 

Maaliskuussa 2025 Lindgren solmi Capitalsin kanssa kolmivuotisen ja yhteensä yhdeksän miljoonan dollarin arvoisen jatkosopimuksen.

## Lähteet
Pariisi–Roubaix 2016

**Pariisi–Roubaix 2016** oli järjestyksessään 114. maantiepyöräilyn Pariisi–Roubaix-kilpailu. Se käytiin 257,5 kilometrin reitillä Compiègnesta Roubaix'hin 10. huhtikuuta 2016. Kilpailu kuului UCI World Touriin.

Mathew Hayman voitti viiden miehen loppukiriin päättyneen kilpailun ennen Tom Boonenia, Ian Stannardia, Sep Vanmarckea ja Edvald Boasson Hagenia.

## Tulokset
Lähteet: Velonews, le Tour de France

## Mukulakiviosuudet
Kilpailussa ajettiin seuraavat 27 mukulakiviosuutta.

## Osallistuneet joukkueet
Kilpailussa olivat mukana seuraavat 25 joukkuetta:
*UCI World Tour -joukkueet: Ag2r-La Mondiale, Astana Team, BMC Racing Team, Cannondale Pro Team, Dimension Data, Etixx-Quick Step, FDJ, Team Giant-Alpecin, IAM Cycling, Katjuša, Lampre-Merida, Team LottoNL-Jumbo, Lotto Soudal, Movistar Team, Orica-GreenEDGE, Team Sky, Tinkoff, Trek-Segafredo
*UCI Professional Continental -joukkueet: Bora-Argon 18, Cofidis, Delko–Marseille Provence KTM, Direct Énergie, Fortuneo–Vital Concept, Topsport Vlaanderen - Baloise, Wanty - Groupe Gobert

## Lähteet
Ada Negri

**Ada Negri** (3. helmikuuta 1870 Lodi – 11. tammikuuta 1945 Milano) oli italialainen työläisperheestä lähtenyt kirjailija. Hänen ensimmäinen runokirjansa oli *Fatalità* (1893), jonka ansiosta hän myös pääsi Milanoon Italian kirjallisuuden opettajaksi. Kokoelma *Tempeste* ilmestyi 1994. Hän kuvasi vähäosaisten ihmisten kurjuutta ja kärsimystä syvän myötätuntoisesti. Runot ja novellit ottavat vahvasti kantaa köyhälistön puolesta. Negrin proosateoksista olennaisin on vuodelta 1921 oleva *Stella Mattutina*, joka kertoo hänen omasta onnettomasta lapsuudestaan.

## Suomennettuja runoja

;Lähde
* Huhtikuun laulu, suom. Saima Harmaja, teoksessa: *[[Maailmankirjallisuuden kultainen kirja|Italian kirjallisuuden kultainen kirja]]*, toim. Tyyni Tuulio, Helsinki: WSOY 1945
* Tänä yönä, suom. O. J. Tuulio, teoksessa: *Italian kirjallisuuden kultainen kirja*
* Yö Caprilla (I Canti dell'Isola: IV: Notte di Capri), suom. Mirjam Polkunen, teoksessa: *Rakkausrunoja: valikoima maailmankirjallisuudesta*, Helsinki: Otava 1953
* Yö Caprilla (I Canti dell'Isola: IV: Notte di Capri), suom.Aale Tynni, teoksessa: *Tuhat laulujen vuotta: valikoima länsimaista lyriikkaa*, toim. Aale Tynni, WSOY 1957, 1974 , 2004 
* Yömajassa, suom. U. H., teoksessa: *Lausujan lipas*, toim. Lyyli Takki, Helsinki: Kulutusosuuskuntien keskusliitto 1925 Sarja: K. K:n juhlaohjelmakirjasia 2.

## Lähteet
Ympäristötoksikologia

**Ympäristötoksikologia** on tieteenala, joka tutkii aineiden kemiallisia, biologisia ja fysikaalisia vaikutuksia eliöihin. Ympäristötoksikologian eräs tieteenhaara on ekotoksikologia, joka tutkii haitallisten aineiden vaikutuksia populaatioihin ja ekosysteemeihin. Rachel Carsonia voidaan pitää ympäristötoksikologian perustajana. Hän käsitteli vuonna 1962 kirjassaan Silent Spring DDT:n liikakäytön vaikutuksia. 

## Lähteet
11.22.63

**11.22.63** on kirjailija Stephen Kingin menestysromaaniin *[[22.11.63]]* perustuva yhdysvaltalainen jännityssarja. Sarjassa päähenkilö Jake Epping (James Franco) matkustaa ajassa menneisyyteen tarkoituksenaan estää John F. Kennedyn salamurha. Yhdysvalloissa sarjaa on esittänyt Hulu. Suomessa sarjan esittäminen alkoi Foxilla 11. huhtikuuta 2016. Suomessa sarja on katsottavissa Amazon Prime Video -suoratoistopalvelussa.

## Rooleissa

## Lähteet
Harri Syväsalmi

**Harri Tapani Syväsalmi** (23. lokakuuta 1952 Pori – 5. elokuuta 2024 Loimaa) oli suomalainen urheiluvaikuttaja, joka toimi opetus- ja kulttuuriministeriön liikuntayksikön johtajana. Syväsalmi valittiin Suomen urheilun eettisen keskuksen (Suek) pääsihteeriksi vuonna 2016, josta hän jäi eläkkeelle vuoden 2018 lopussa. Syväsalmi oli koulutukseltaan ylioppilasmerkonomi ja varanotaari.

Syväsalmi johti vuoden 1983 Helsingin yleisurheilun MM-kisojen kisäkylää. 1980-luvulla hän perusti urheilumatkoihin erikoistuneen matkatoimiston ja toimi Vantaan nuorisotoimenjohtajana vuosina 1984–1989, kunnes siirtyi opetusministeriöön urheilu- ja liikuntapuolen johtajaksi. Tehtävässä hän oli vuodet 1990–2000. Syväsalmi palasi ministeriöön johtajaksi vuosiksi 2004–2006.

Syväsalmi oli perustamassa Maailman antidopingtoimistoa (Wada) vuonna 1999 ja toimi sen pääsihteerinä vuosina 2000–2003. Lisäksi hän toimi Euroopan neuvostossa ottelutulosten manipuloinnin vastaisen yleissopimuksen työryhmän puheenjohtajana.

Syväsalmi toimi lentopalloseura Hurrikaani-Loimaan puheenjohtajana vuodesta 2019 kuolemaansa saakka.

## Lahjustuomio

Syväsalmi tuomittiin lahjuksen ottamisesta sakkoon vuonna 1997. Hän sai sakot lahjusrikkomuksesta osallistuttuaan virkamiehenä Suomen Palloliiton kustantamalle matkalle jalkapallon MM-kisoihin Yhdysvaltoihin vuonna 1994. Hovioikeus hylkäsi yksimielisesti käräjäoikeuden tuomion, mutta korkein oikeus muutti tuomion. Syväsalmi sai 25000 markan sakot, mutta sai pitää virkansa.

## Tunnustuksia

Syväsalmi palkittiin vuoden 2024 Urheilugaalassa Taustavoima-palkinnolla työstään urheilun kehittämisestä. Hänelle on myönnetty Suomen Valkoisen Ruusun I luokan ritarimerkki vuonna 2012 ja Suomen Leijonan I luokan ritarimerkki vuonna 2007. Opetus- ja kulttuuriministeriö myönsi Syväsalmelle kultaisen ansioristin vuonna 2011. 

## Lähteet
Suuri pohjoismainen jengisota

**Suuri pohjoismainen jengisota** oli moottoripyöräkerhojen Bandidoksen, Helvetin enkeleiden ja näiden tukikerhojen välillä Pohjoismaissa vuosina 1994–1997 käyty jengisota. Huumekauppaan liittyvistä erimielisyyksistä alkaneen jengisodan katsotaan alkaneen 26. tammikuuta 1994, ja sotaa käytiin etenkin Kööpenhaminassa, Helsingissä, Oslossa, Helsingborgissa ja Malmössä. Jengisodassa sai surmansa 11 henkilöä ja 96 henkilöä loukkaantui. Sota päättyi 25. syyskuuta 1997, kun Bandidoksen ja Helvetin enkeleiden Euroopan-aluekerhojen presidentit kättelivät tanskalaisten uutiskameroiden edessä.

## Lähteet
Motril

**Motril** on kaupunki Granadan maakunnassa Etelä-Espanjassa. Motrilin väkiluku on noin 61 000 (2015). Motril oli asuttu jo roomalaisajalla. Kukoistavan maurilaiskauden jälkeen Motril liitettiin kristittyyn Espanjaan vuonna 1489. Seudun talous perustui aiemmin sokeriruo'on viljelyyn ja jalostukseen. 1600-luvun sokeritehdas La Casa de la Palma on muutettu kulttuurikeskukseksi. Nykyisin turismi ja kalastus ovat pääelinkeinot. Motrilin seudulla viljellään erilaisia hedelmiä ja vihanneksia.

Motrilissa on rommitislaamo, johon järjestetään opastettuja vierailuja. Motrilin rommi tunnetaan nimellä *Ron pálido de Motril*.

Kaupungin lähistöllä sijaitsevat uimarannat Playa Granada ja Playa Poniente. 

Motrilissa on vilkas kauppasatama. Motrilin ja Marokon välillä on lauttayhteyksiä.  

## Kuvia

Playa Granada, Motril.JPG|Playa Granada
Santuario Motril.jpg|Santuario de Nuestra Señora de la Cabeza 
Paseo de Palmeras Playa Granada.JPG|Paseo de la Playa
 

## Lähteet
*Andalucía.com: Motril, beautiful coastal town in Granada

### Viitteet

## Aiheesta muualla
Cumplete

**Cumplete** on brutaalin death metalin yhtye Cumchristin kokoelma-albumi, joka sisältää 18 ennenjulkaisematonta kappaletta Gorgasmin, Cineraryn, Incestuousin, Evil Incarnaten ja Cianiden studiosessioista. Se julkaistiin vuonna 2002 levymerkillä Unmatched Brutality Records.

## Kappaleet
#
#
#
#
#
#
#
#
#
#
#
#
#
#
#
#
#
#

## Kokoonpano
* Buttwrench – kitara, basso, kazoo, taustalaulu
* Pudhammer – rummut, lyömäsoittimet
* Tom Tangalos – kitara, taustalaulu
* Jeff Jahnz – laulu
* Jimmy "One Take" – kitara
* Dirty Sanchez – laulu
* McGoat – laulu
* Scrote – laulu

## Arvostelut
* The Metal Observer: 8/10

## Lähteet

## Aiheesta muualla
* 
* ''Cumplete'' discogs.com -sivustolla
Luettelo painonnoston olympiamitalisteista

**Painonnosto** on ollut olympialaisten lajivalikoimassa yhtäjaksoisesti vuodesta 1920. Tätä ennen se oli olympiaohjelmassa vuosina 1896 ja 1904. Menestynein maa olympialaisten painonnostossa on Neuvostoliitto.

## Miehet
### Superraskassarja

### Raskassarja

### Ensimmäinen raskassarja

### Keskiraskassarja

### Kevyt raskassarja

### Keskisarja

### Kevytsarja

### Höyhensarja

### Kääpiösarja

### Kärpässarja

### Yhden käden painonnosto

### Kahden käden painonnosto

### Käsipaino

## Naiset
### Superraskassarja

### Raskassarja

### Kevyt raskassarja

### Keskisarja

### Kevytsarja

### Höyhensarja

### Kärpässarja

## Lähteet
Bengt Nordenberg

**Bengt Nordenberg** (22. huhtikuuta 1822 Jämshög – 14. joulukuuta 1902 Düsseldorf, Saksa) oli ruotsalainen taidemaalari, torpparin poika Blekingestä. Nordenberg maalasi varsinkin ruotsalaista kansanelämää opettajansa Tidemandin düsseldorfilaista suuntaa seuraten. Düsseldorfin koulukunnalla oli häneen suuri vaikutus 1850-luvulta alkaen. Hän asui vuodesta 1851 Düsseldorfissa, mutta hän opiskeli myös Pariisissa ja Italiassa. Nordenberg teki myös muotokuvia ja alttaritauluja.

## Lähteet

## Aiheesta muualla
Marli

**Marli** on Eckes-Granini Finlandin tuotemerkki, jolla valmistetaan erilaisia mehu- ja juomatuotteita.
## Tuotteet
### Marlin mehutuotteet
#### Marli Mehujuomat
*Marli Mehujuomat* on mehujuoma, jota myydään yhden ja kahden litran pakkauksissa. Kahden litran pakkaus myydään nimellä *Marli Multivitamiinihedelmäjuoma* ja se sisältää omena-, ananas- ja appelsiinitäysmehua. Yhden litran pakkauksissa myydään *Marli Perinteiset mehujuomat* -juomia, joita myydään karpalon, mustikan ja mustaherukka-puolukan makuisina.

#### Marli Ice Tea
*Marli Ice Tea* on jäätee, jota myydään persikan, vadelman ja sitruunan makuisena.
#### Marli Mojito
*Marli Mojito* on alkoholiton cocktail, jota myydään yhden litran pakkauksissa. Cocktail sisältää limetti- ja vadelmatäysmehua.
#### Marli Hyvinvointijuomat
*Marli Hyvinvointijuomat* on mehujuoma, joka sisältää maksimissaan 14 kilokaloria. Juomia myydään nimikkeillä *Piristävä*, *Vahvistava* ja *Palauttava*.
#### Marli Vital
*Marli Vital* on mehujuoma, jota myydään muun muassa granaattiomenan, herukan, hedelmänektarin ja karhunvatukka-mustikan makuisena.
#### Marli Natur
*Marli Natur* on täysmehu, jota valmistetaan Suomessa. Naturia myydään myös pillimehuna 2,5 desilitran pakkauksissa.
#### Marli Mehutiivisteet
*Marli Mehutiivisteet* on mehutiiviste, jota myydään sokerillisen lisäksi sokerittomana. Mehutiivistettä myydään mansikan, vadelman, mustikka-mansikan ja mustaherukka-puolukan makuisena.
#### Marli Juissi

*Marli Juissi* on mehujuoma, jota valmistetaan 19 eri makuna. Juissin perusmaut ovat sekamehu, sitruuna-lime, päärynä, mustikka-vadelma, mansikka, hedelmä, ananas-appelsiini, mandariini, mansikka-lime ja kiivi-lime. Ei lisättyä sokeria -maut ovat: mansikka, päärynä, vadelma, appelsiini-mango ja seka. Ei lisättyä sokeria -tuotteiden makeus syntyy luontaisesta sokerista (täysmehusta) sekä asesulfaami K:sta ja sukraloosista. 
Marli Juissi Red Energy on sarjan energiajuoma, joka sisältää guarana-uutetta, kofeiinia ja B-vitamiineja. Marli Juissi Red Energy ei sisällä tauriinia.

### Marlin kausituotteet
Marli-tuotemerkillä valmistetaan myös simaa ja glögiä. Glögituotteita myydään nimillä *Marli Premium Glögi*, *Marli Glögitiiviste*, *Marli Perinteinen Glögi* ja *Marli Juhlaglögi*. Simaa myydään nimillä *Marli Sima* ja *Marli Kotisima*. Marli Sima on Suomen suosituin sima.
### Muut Marlin tuotteet
#### Marli Smoothie
*Marli Smoothie* on smoothie, jota myydään 0,75 litran ja 2,5 desilitran pakkauksissa. Tuotetta myydään muun muassa nimikkeillä *Marjainen* (banaani-, vadelma-, mansikka- ja omenasose, omena-, mansikka-, rypäle- ja aroniatäysmehu) ja *Eksoottinen* (guavasose, rypäletäysmehu tiivisteestä, banaani- ja päärynäsose).
#### Marli marjakeitot
*Marlin marjakeittoja* myydään mustikan, vadelman ja mansikan makuisena. Keittoja myydään kilon pakkauksissa.

## Lähteet

## Aiheesta muualla
* Marli Juissin kotisivut
Viisikko (yhtye)

**Viisikko** on oululainen hardcore metal punk -yhtye. 

## Diskografia
* Hebosagl / Viisikko (split Hebosagl-yhtyeen kanssa, CD, Lambada 2008)
* IIIII (CD, Rotta Records 2009)
* I I I I (Kasetti, Temmikongi 2012; LP, Svart Records 2013)

## Aiheesta muualla
* Viisikko Discogs-sivustolla
* Viisikko bandcamp-sivustolla
Yläinen Kotajärvi

**Yläinen Kotajärvi** on Keski-Suomessa Jyväskylän Taka-Keljossa sijaitseva järvi.

## Maantietoa
Järven pinta-ala on 4,0 hehtaaria, se on 450 metriä pitkä ja 200 metriä leveä. Siinä ei ole kartan mukaan saaria. Järvi on luodattu ja siitä on julkaistu syvyyskartat. Järven tilavuus on 0,12 miljoonaa kuutiometriä. Sen keskisyvyys on 3,0 metriä ja suurin syvyys on 8,0 metriä. Syvin kohta sijaitsee järven keskellä. Järven rantaviivan pituus on 1,1 kilometriä ja sen rannat ovat metsämaata. Sen rannalle on rakennettu kaksi vapaa-ajan asuntoa ja siellä sijaitsee myös leirikeskus.

## Vesistösuhteet
Järvi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Muuratjärven valuma-alueella (14.28), jonka Sallaanojan valuma-alueeseen (14.287) järvi kuuluu. Järven vedenpinnan korkeus on 140,4 metriä mpy. Siihen on johdettu lounaasta suon kuivatusoja. Pohjoisesta tulee Salmijärven (2&nbsp;ha) laskuoja. Ojan valuma-alueella sijaitsee vielä Pitkäjärvi (13&nbsp;ha), Valkonen (9&nbsp;ha) ja Kukkarolampi (1&nbsp;ha). Kotajärven laskuoja lähtee sen eteläpäästä ja se laskee Alaisen Kotajärven kautta Ylä-Sallaajärveen (37&nbsp;ha).

## Lähteet
Alainen Kotajärvi

**Alainen Kotajärvi** on Keski-Suomessa Jyväskylän Taka-Keljossa sijaitseva lampi.

## Maantietoa
Lammen pituus on 170 metriä, leveys 70 metriä, ja sen pinta-ala on noin 0,7 hehtaaria. Yläinen Kotajärvi laskee Alaiseen Kotajärveen leveää puroa pitkin, ja Alaisesta Kotajärvestä laskee puro kaakkoon Ylä-Sallaajärveen. Yläistä Kotajärveä etelässä ja Alaista Kotajärveä joka puolelta reunustavaa suoaluetta pidetään arvokkaana luontokohteena. Lammen kautta kulkee Yläisen Kotajärven ja Ylä-Sallaajärven yhdistävä polku. Lampi on autio.

## Vesistösuhteet
Järvi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Muuratjärven valuma-alueella (14.28), jonka Sallaanojan valuma-alueeseen (14.287) järvi kuuluu. Järven vedenpinnan korkeus on 140,2 metriä mpy. Siihen tulee luoteesta Yläisen Kotajärven (4 hehtaaria, ha) laskupuro ja se laskee edelleen Ylä-Sallaajärveen (37 ha). Alaiseen Kotajärveen on johdettu joitakin ympäristön kuivatusojia.

## Lähteet
You Are the Only One

**You Are the Only One** () on venäläisen laulajan Sergei Lazarevin kappale, jolla hän edusti Venäjää vuoden 2016 Eurovision laulukilpailussa Tukholmassa. Kappaleen ovat säveltäneet Filipp Kirkorov sekä Dimitris Kontopoulos ja sanoittaneet John Ballard ja Ralph Charlie.

Lazarev nimettiin edustamaan Venäjää euroviisuihin joulukuussa 2015. "You Are the Only One" nimettiin kappaleeksi maaliskuussa 2016. Kappaleella oli kaikkein pienimmät vedonlyöntikertoimet ennen euroviisuja.

Kappale kilpaili Eurovision laulukilpailun ensimmäisessä semifinaalissa, jonka se voitti 342 pisteellä ja pääsi finaaliin. Finaalissa se voitti yleisöäänestyksen ja sijoittui lopputuloksissa kolmanneksi 491 pisteellä.

## Lähteet
Susikoski

**Susikoski** voi tarkoittaa seuraavia:

* Susikoski, koski Kymijoessa Kotkan ja Kouvolan rajalla
* Susikoski, kylä Laviassa Porissa
* Olavi Susikoski, fiktiivinen henkilö Mauri Sariolan poliisiaiheisissa romaaneissa
Lăutar

**Lăutar** on moldovalaisen laulaja-lauluntekijän Pasha Parfenyn kappale, jolla hän edusti Moldovaa vuoden 2012 Eurovision laulukilpailussa Bakussa. Kappaleen ovat säveltäneet itse Parfeny ja Alex Brașoveanu ja sanoittanut Parfeny.

Parfeny sijoittui ensimmäisessä semifinaalissa viidenneksi ja pääsi näin ollen mukaan finaaliin, jossa hänen sijoituksensa oli 11. 81 pisteellä. Kappale sai täydet 12 pistettä Romanialta.

Kappale lauletaan englannin kielellä, mutta sen nimi on romaniaa ja tarkoittaa pelimannia. 

## Lähteet
Lubin

**Lubin** () on kaupunki ja oma kuntansa Ala-Sleesian voivodikunnassa Lounais-Puolassa. Kaupungin asukasluku oli vuoden 2019 arvion mukaan 72&nbsp;300.

## Lähteet

## Aiheesta muualla
Jalmari Kaila

**Jalmari Kaila** (11. joulukuuta 1901 – 9. kesäkuuta 1977) oli suomalainen kestävyysjuoksija, joka edusti urallaan Hämeenlinnan Kisaa, Helsingin Jyryä ja Helsingin Tovereita.

Hämeenlinnasta kotoisin ollut Kaila osallistui vuonna 1925 Frankfurt am Mainin työläisolympialaisiin, jossa hän saavutti kaksi palkintosijaa. Hän oli mukana kisojen 3&nbsp;000 metrin joukkuejuoksussa, jossa Suomi voitti kultaa ajalla 9.31,7. Kaksi vuotta myöhemmin Kaila voitti Työväen Urheiluliiton mestaruuden maastojuoksussa. Keväällä 1929 hän loikkasi Jyrystä toiseen helsinkiläisseuraan Tovereihin, joka oli porvarillisen SVUL:n jäsenseura. Näin Kaila pääsi osallistumaan myös SM-kilpailuihin ja kaksi vuotta myöhemmin hän voittikin Ensossa maastojuoksun SM-kultaa.  

Ratajuoksussa Kaila oli vuonna 1932 maailmantilaston yhdeksäs 5 000 metrillä ja 1927 kymmenes 10 000 metrillä. Hänen ennätyksensä ovat kesäkuussa 1932 Helsingissä juostu 14.55,0 (5 000 m) ja elokuussa 1930 Tampereella juostu 32.04,8 (10 000 m).

Jalmari Kaila on haudattu Hämeenlinnaan Ahveniston hautausmaalle.

## Lähteet
Supertähdet

**Supertähdet** on 10. huhtikuuta 2016 Nelosella alkanut TV-sarja, jota isännöi entinen jääkiekkoilija Teemu Selänne. Ohjelmassa Selänne kutsuu viisi menestynyttä uransa lopettanutta suomalaisurheilijaa Kaliforniaan muistelemaan kunkin uraa ja merkittävimpiä hetkiä. Ohjelmaa näytetään sunnuntaisin kello 20.00 Neloselta.

Sarjan jokaisessa jaksossa käsitellään aina yhden urheilijan uraa ja kyseinen urheilija järjestää muille jotakin tekemistä. Sarjassa esiintyvät Selänteen lisäksi tennispelaaja Jarkko Nieminen, taitoluistelija Kiira Korpi, Formula 1 -kuljettaja Mika Häkkinen, ralliautoilija Marcus Grönholm ja alppihiihtäjä Kalle Palander. Sarjan henkilöiden nimet julkistettiin Casino Helsingissä tammikuussa 2016.

Lisäksi sarjan neljännessä jaksossa keskustellaan huippu-urheilijoiden perhe-elämästä.

Toisen kauden Supertähdet ovat: nyrkkeilijä Eva Wahlström, golffaaja Minea Blomqvist-Kakko, mäkihyppääjä Matti Nykänen, jalkapalloilija Sami Hyypiä, pesäpalloilija Toni Kohonen, lumilautailija Peetu Piiroinen sekä ohjelman isäntä Teemu Selänne.

## Jaksot
**1. Tuotantokausi**

**2. Tuotantokausi**

## Lähteet
Greystoke: Legenda Tarzanista, apinain kuninkaasta

**Greystoke: Legenda Tarzanista, apinain kuninkaasta** () on vuonna 1984 ilmestynyt yhdysvaltalainen seikkailudraamaelokuva. Edgar Rice Burroughsin luomaan Tarzaniin perustuvan elokuvan ohjasi Hugh Hudson ja käsikirjoitti P.H. Vazak yhdessä Michael Austinin kanssa. Pääosassa esiintyvät Ralph Richardson, Ian Holm, James Fox, Christopher Lambert ja Andie MacDowell.

Elokuva huomioitiin kolmella Oscar-ehdokkuudella, parhaasta sivuroolista, käsikirjoituksesta ja maskeerauksesta.

## Juoni
Eletään 1800-lukua, kun rikas Claytonin perhe on matkustamassa laivalla Afrikkaan. Onnettomuuden sattuessa he haaksirikkoutuvat rannalle, jossa perhe joutuu selviytymään tuntemattomassa viidakossa. Claytonin perheen äiti on raskaana ja synnyttää pojan, John Claytonin. Myöhemmin gorilla perheen ohikuljettua heidän puumajastaan gorillat panikoituvat ihmisten läsnäolosta ja tappavat Johnin vanhemmat. Naarasgorilla ottaa huostaansa heidän vauvansa ja kasvattaa hänet viidakossa. Kaksikymmentä vuotta myöhemmin kapteeni Phillippe D'Arnot matkaa miehistöineen samaiseen viidakkoon metsästysretkelle, jossa he löytävät hylätyn puumajan, joka kuului Claytonin perheelle. D'Arnot ottaa tehtäväkseen löytää kadonneen pojan ja tuoda hänet takaisin sivilisaatioon.

## Näyttelijät

### Apinat
Nukkeasuissa esiintyneet.

## Lähteet
Eric Vanderaerden

**Eric Vanderaerden** (s. 11. helmikuuta 1962 Herk-de-Stad, Limburg) on belgialainen maantiepyöräilijä, joka kilpaili ammattilaisena 1983–1996. Suurimpina menestysvuosinaan 1984–1989 hän edusti alankomaalaista Panasonic-tallia.

Vanderaerden voitti sateisessa ja tuulisessa säässä ajetun Flanderin ympäriajon 1985 karattuaan Phil Andersonilta ja Hennie Kuiperilta Muur van Geraardsbergenin nousussa 20 kilometriä ennen maalia. Kolme päivää myöhemmin hän voitti Gent–Wevelgemin ja vuonna 1987 Pariisi–Roubaix'n. Hän voitti myös E3 Prijs Vlaanderen -kilpailun 1986 ja maantieajon Belgian-mestaruuden 1984.

Vanderaerden voitti Ranskan ympäriajon pistekilpailun 1986. Hän voitti Ranskan ympäriajossa kaikkiaan viisi etappia ja Espanjan ympäriajossa kolme etappia. Hän voitti De Pannen kolmen päivän ajon viisi kertaa ja Alankomaiden ympäriajon kerran.

Ammattilaisuransa jälkeen hän on toiminut joukkueenjohtajana muun muassa Mapeissa ja DFL-Cyclingnews-Litespeed-tallissa.

## Lähteet
Kimmo Leijala

**Kimmo Leijala** (2. syyskuuta 1982 Seinäjoki – 2024) oli suomalainen kirjailija ja kirjastotyöntekijä. Leijala aloitti uransa omakustannuksien kautta, mutta sai myöhemmin "Viti" -teoksellaan sopimuksen Leevi Lehdon ylläpitämälle ntamo-kustantamolle. Leijala julkaisi ntamon kautta kolme runokokoelmaa: "Viti", "Fosfori" ja "Tähtiyrttitahroja". Näistä "Fosfori" oli arvostelumenestys, joka noteerattiin kiitettävällä kritiikillä muun muassa *Tuli & Savu* -runouslehdessä.

## Lähteet
Ahvenlammi (Ylöjärvi, Länsi-Aure)

**Ahvenlammi**  on Pirkanmaalla Ylöjärvellä Länsi-Aureessa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Ahvenlammi on osa Aurejärven aluetta.

## Maantietoa
Lammen pituus on 600 metriä, leveys 150 metriä ja sen pinta-ala on 7,6 hehtaaria. Se sijaitsee Seitsemisen kansallispuiston pohjoispäässä noin 600 metriä Länsi-Aureen kylästä etelään. Lammen länsiranta rajautuu harjujaksoon, joka muodostuu Seitsemisharjusta ja Ahvenharjusta. Lammen muutkin rannat ovat kangasmetsää, joka on lammen rannoilla soistunutta. Sen pohjois- ja eteläpäät ovat avosuota. Lampeen laskee yksi oja, joka tuo harjun rinnesuolta pohjavettä. Sen laskuoja lähtee länsirannasta ja juoksee pari kilometriä suon läpi Ainesjärven Vaarinlahteen Isosaaren länsipuolelle. Lammen veden laskennallinen viipymä on 252 vuorokautta, mikä on suomalaisissa järvissä alle keskitason. Rantaviivan pituus on 1,5 kilometriä. Rantaan on rakennettu seitsemän vapaa-ajan asuntoa ja lammen lähiympäristössä sijaitsee yksi maatila. Sinne johtaa tiet seututieltä 332.
## Vedenlaatu
Ahvenlammen vedenlaatua on tutkittu vuosina 1990 ja 2002. Lammen vesi on lievästi hapanta ja siinä on runsaasti humusta. Lammen puskurointikyky happamoitumista vastaan on hyvä, joten lammen veden happamoitumisesta ei todennäköisesti ole vaaraa. Sen rehevöityminen on ollut vähäistä. Typen pitoisuudet ovat normaalitasolla, mutta fosforin pitoisuudet on lievästi kohoneet. Veden happipitoisuudet ovat hyvällä tasolla. Tutkimukset on kuitenkin tehty ajankohtana, joka ei satu lämpötilakerrostumisen loppuaikoihin, joten happikadon todennäköisyyttä ei tunneta. Kesällä happitilanne pitäisi olla hyvä, koska lampi on matala. Ahvenlammi soveltuu virkistyskäyttöön hyvin.

## Seitsemisen kansallispuisto
Seitsemisharju katkeaa juuri Ahvenlammin kohdalla ja jatkuu pohjoisempana Ahvenharjuna. Seitsemisharjun pohjoispäässä harjun päällä kulkevan tien länsipuolella sijaitsee Seitsemisen luontokeskus. Sieltä lähtee luontopolku, joka laskeutuu Ahvenlammin rantaan ja jatkuu pitkospuilla etelään. Lammen pinta-alasta noin puolet sisältyy kansallispuistoon.

## Lähteet

## Aiheesta muualla
* Luontoon.fi: Seitsemisen kansallispuisto
Bruno Henrique

**Bruno Henrique Pinto** (s. 30. joulukuuta 1990 Belo Horizonte) on brasilialainen jalkapalloilija, joka edustaa Saksan Bundesliigassa pelaavaa VfL Wolfsburgia. Oikeajalkainen Bruno Henrique on pelipaikaltaan hyökkääjä.

Bruno Henriquen kasvattajaseura on Cruzeiro, jonka edustusjoukkueen paidassa hän ei kuitenkaan pelannut yhtään ottelua. Vuosina 2012–2013 hän oli lainalla Uberlândiassa, joka osti hänet omakseen vuonna 2013. Hän pelasi seuran paidassa vuosina 2013–2014 vain kaksi ottelua käyden välillä lainalla Itumbiarassa. Tammikuussa 2015 Bruno Henrique siirtyi Goiás Esporte Clubeen, jossa hän pelasi kaudella 2015 33 Série A:n ottelua tehden niissä seitsemän maalia. Tammikuussa 2016 Bruno Henrique siirtyi Saksan Bundesliigan VfL Wolfsburgiin. Debyytti tapahtui seuraavassa kuussa Schalke 04:iä vastaan. Mestarien liigassa Bruno Henrique debytoi huhtikuussa 2016 Real Madridia vastaan.

## Lähteet
Iivari Rötkö

**Iivari (Ivar) Rötkö** (26. tammikuuta 1893 – 7. joulukuuta 1957 Helsinki) oli suomalainen ylipitkiin matkoihin erikoistunut kestävyysjuoksija. Hän teki maratonilla vuoden 1926 maailman kärkituloksen sekä epävirallisen maailmanennätyksen 25 000 metrin matkalla vuonna 1928.

## Kilpailu-ura
Helsingin Jyryä edustanut Rötkö voitti vuonna 1925 25 000 metrin juoksun Frankfurt am Mainin työläisolympialaisissa ajalla 1.24.37,0. Hän lukeutui pisimpien matkojen ennakkosuosikkeihin myös vuoden 1928 Moskovan spartakiadeissa, mutta ei lopulta päässyt kilpailemaan, koska Suomen viranomaiset eivät myöntäneet Rötkölle ulkomaanpassia. Vuonna 1931 hän loikkasi Työväen Urheiluliiton Jyrystä porvarillisen SVUL:n toiseen helsinkiläisseuraan Tovereihin, jotta olisi voinut osallistua seuraavana kesänä järjestettyjen Los Angelesin kesäolympialaisten maratonille. Suomen urheiluelämä oli tuolloin jakautunut niin, että olympialaisiin pääsivät mukaan vain SVUL:n urheilijat. Rötkö jäi kuitenkin Suomen olympiakarsinnoissa viidenneksi ja lopetti samalla urheilu-uransa.

Syyskuussa 1926 Rönkkö juoksi Helsingissä maratonin aikaan 2.34.25, joka oli myös vuoden kärkitulos koko maailmassa. 10 000 metrillä hän oli samana vuonna maailmantilaston neljäs tuloksella 31.57,4. Vuonna 1928 Rötkö alitti Hannes Kolehmaisen 25 000 metrin virallisen maailmanennätyksen juoksemalla matkan aikaan 1.25.14. Kansainvälinen yleisurheiluliitto IAAF ei kuitenkaan vahvistanut Rötkön aikaa viralliseksi maailmanennätykseksi. Rötkön aika alitettiin vielä samana kesänä, kun Amsterdamin kesäolympialaisista palannut pronssimitalisti Martti Marttelin paransi tulosta 50 sekunnilla.

Varsinaiselta ammatiltaan Rötkö oli putkimies. Hän oli myös Paavo Nurmen hyvä ystävä ja miehet harjoittelivatkin usein yhdessä Nurmen asuessa Helsingissä. Muiden saavutustensa ohella Rötkö voitti lukuisia TUL:n mestaruuksia.

## Lähteet
Harezm

**Harezm** tai **Horezm** (joskus myös *Khwarezm*; , ) on historiallinen alue Keski-Aasiassa nykyisten, Turkmenistanin ja Uzbekistanin alueella. Harezm sijaitsee Araljärven eteläpuolella Amudarjan varrella.

Harezm on keidasalue, jota ympäröivät Kyzylkumin ja Karakumin autiomaat sekä Ustjurtin tasanko. Alue on ollut tärkeä keskus useille entisille valtakunnille. Siellä puhuttu iranilainen horezmin kieli on jo sammunut.

## Historia
Antiikin lähteet tuntevat Harezmin nimellä Chorasmia. Se oli osa muinaista Persiaa noin 500–300 eaa. minkä jälkeen alue kuului vaihtelevasti Aleksanteri Suuren seuraajavaltioihin ollen ajoittain myös itsenäinen.

Afrighidien hallitsijasuku hallitsi pääasiassa itsenäistä Chorasmian kuningaskuntaa 305–995. Kuningaskunta tosin oli välillä sassanidien ja umaijadien vasalli. Harezm kääntyi islamin 700-luvulla.

Alue irtautui itsenäiseksi Kovaresmian valtioksi 1000-luvun lopulla. Mongolit tuhosivat Kovaresmian 1200-luvulla, minkä jälkeen aluetta hallitsivat vuorollaan il-kaanit, timuridit ja šaibanidit. 1500-luvulla Harezmista tuli Hivan kaanikunnan keskus.

Venäjän keisarikunta yritti valloittaa Harezmin 1717 ja 1839, ja onnistui lopulta siinä 1873 jolloin Hivan kaanikunnasta tuli Venäjän protektoraatti. Venäjän vallankumouksen jälkeen kaanikunnasta muodostettiin lyhytikäinen Horezmin sosialistinen kansantasavalta, joka liitettiin Neuvostoliittoon vuonna 1924.

## Lähteet

## Aiheesta muualla
* Mongolien tekemästä Harezmin tuhosta: Tom Phillips: Ihmiset, näin munasimme kaiken. 2018. S. 200–210. . (Englanniksi Humans, A brief History of How We F*cked It All Up).
Malmin sotilaskirkko

**Malmin sotilaskirkko** oli 1914–1917 toiminut tilapäinen ortodoksinen kirkko silloisessa Helsingin maalaiskunnassa Malmin rautatieaseman lähellä.

Venäjä rakennutti Pietarin suojaksi meririntamaa 1912 ja myös mantereen puolustusta suunniteltiin. Ensimmäisen maailmansodan alettua merilinnoitusten puolustuskelpoisuuteen luotettiin, mutta saksalaisten pelättiin nousevan maihin Suomen länsirannikolta ja suuntaavan sieltä Pietariin. Suomen linnoittamisen yhteydessä nousi esiin myös Helsingin puolustus. Linnoitustyöt mantereella alkoivat 1914 ja ne jatkuivat osittain helmikuulle 1918.  Helsinkiä ympäröivää linnoitusketjua rakentamaan tuotiin linnoitussotilaita ja -työmiehiä Venäjältä ja palkattiin suomalaisia työntekijöitä rakennustöihin ja huoltotehtäviin. Tuotiinpa kolme tuhatta tataaria ja aasialaistakin. Tilapäisiin asumuksiin majoitettujen rakentajien suunniteltiin viipyvän seudulla vain rakennustöiden ajan, mutta heidän uskonnollisista tarpeistaan haluttiin silti huolehtia. Malmille majoitettiin 92. smolenskilainen nostoväkipataljoona, jonka uskonnonharjoitustilaksi vuokrattiin rautatieaseman läheltä asuintalo, johon saatiin mahtumaan 217-neliöinen kirkko. Taloa ei tunnistanut pyhätöksi muusta kuin sisäänkäynnin yläpuolelle kiinnitetystä Jumalanäidin ikonista. Sergei Radonežilaisen muistolle pyhitetyn kirkon irtaimisto saatiin Viaporin kirkosta.

Kirkon käytyä tarpeettomaksi sen irtaimisto varastoitiin 1918 Helsingin ortodoksisen seurakunnan pappilan ullakolle, josta se 1926 luovutettiin kirkollishallitukselle. Kirkkona toiminut puutalo purettiin 1979. Malmin sotilaskirkko ei ollut ainoa linnoitusrakentajia ja sotilaita palvellut tilapäinen kirkkotila pääkaupunkiseudulla. Vuosien 1915–1917 tienoilla väliaikainen ortodoksinen kirkko oli Leppävaarassa, Pasilassa ja Pitäjänmäellä.  

## Lähteet
2,6-diklooripyridiini

**2,6-diklooripyridiini** (C5H3NCl2) on halogenoituihin pyridiinijohdannaisiin kuuluva heterosyklinen orgaaninen yhdiste. Yhdistettä voidaan käyttää orgaanisissa synteeseissä muun muassa lääkeaineiden valmistuksessa.

## Ominaisuudet, valmistus ja käyttö
Huoneenlämpötilassa 2,6-diklooripyridiini on valkoista kiteistä ainetta, joka ei liukene veteen. Yhdiste on erittäin heikko happo johtuen klooriatomien aiheuttamasta elektroneja puoleensavetävästä induktiivisesta efektistä ja steerisestä esteestä. Edes erittäin vahvat hapot kuten perkloorihappo eivät kykene protonoimaan sitä. 

2,6-diklooripyridiiniä voidaan valmistaa klooraamalla pyridiiniä kloorin avulla yli 270&nbsp;°C:n lämpötilassa. Lisäksi reaktiossa muodostuu 2-klooripyridiiniä.. 2,6-diklooripyridiiniä käytetään kinoliiniantibioottien kuten enoksasiinin valmistamiseen.

## Lähteet
Vladimir Ivić

**Vladimir Ivić** (s. 7. toukokuuta 1977) on serbialainen jalkapallovalmentaja ja entinen keskikenttäpelaaja. Kesästä 2022 lähtien hän on toiminut Maccabi Tel Avivin päävalmentajana.

## Ura pelaajana

Ivić aloitti peliuransa FK Proleter Zrenjaninissa. Hän edusti seuraa Jugoslavian pääsarjassa neljä vuotta, kunnes siirtyi kesällä 1998 suurseura FK Partizaniin. Uudessa seurassa tuli alkuvaiheessa mukavasti peliaikaa, mutta kaudella 2002/03 Ivić oli useammin penkillä kuin kentällä. Pelattuaan seurassa kuusi vuotta ja yli 250 ottelua, Ivić siirtyi tammikuussa 2004 uusien haasteiden perässä Borussia Mönchengladbachiin. 

Peliaika Saksassa jäi vähäiseksi ja tammikuussa 2005 ura jatkui AEK Ateenassa. Kreikkalaisseurassa vastuuta tuli vaihtelevasti ja kaudeksi 2007/08 hän siirtyi Arisiin, jossa sai enemmän peliaikaa. Yhden kauden jälkeen Ivić siirtyi paikallisvastustaja PAOKiin, jossa pelasi neljän kauden ajan. Hän lopetti uransa PAOKissa kauden 2011/12 jälkeen.

### Meriitit pelaajana

* Jugoslavian mestaruus (3): 1999, 2002, 2003
* Jugoslavian cup: 2001 

## Ura valmentajana

Lopetettuaan pelaajauransa Ivić aloitti kesällä 2013 PAOKin U20-joukkueen päävalmentajana. Maaliskuun alussa 2016 hänestä tuli PAOKin edustusjoukkueen päävalmentaja loppukauden kattavalla sopimuksella. Kroatialainen luotsasi PAOKin Kreikan cupin mestariksi 2017, mikä oli seuran ensimmäinen pokaali 14 vuoteen.

Kesällä 2022 Ivić palasi Maccabi Tel Avivin päävalmentajaksi.

### Meriitit valmentajana
* Israelin mestaruus: 2019, 2020
* Israelin Toto Cup: 2019
* Kreikan Cup: 2017
* Kreikan vuoden valmentaja: 2017

## Lähteet
Arsenaali (Ateena)

**Arsenaali** on nimitys, jota käytetään antiikin aikaisesta asevarastosta Ateenan Agoralla Kreikassa. Se sijaitsi Agoran luoteislaidalla Kolonos Agoraioksen kukkulalla Hefaistoksen temppelin pohjoispuolella.

Arsenaali rakennettiin hellenistisellä ajalla noin vuonna 320–260 eaa. Sitä käytettiin todennäköisesti aseiden ja muiden sotavarusteiden säilyttämiseen, mistä se on saanut nykyisen nimensä. Tulkinta perustuu vertailuun muihin vastaavan kaltaisiin rakennuksiin. Rakennuksen käyttö on saattanut liittyä historiallisista lähteistä tunnettuun Ateenan sotilasasioista vastanneen rahastonhoitajan virkaan. Arsenaali tuhoutui mahdollisesti roomalaisten hyökkäyksessä Sullan johdolla vuonna 86 eaa. Myöhemmin sen osia käytettiin rakennusmateriaalina.

Arsenaali oli suurikokoinen suorakulmainen rakennus, joka oli tehty kalkkikivestä. Sen koko oli noin 17,6 x 44,4 metriä. Näin se oli suurempi kuin viereinen Hefaistoksen temppeli. Rakennus oli tehty luoteis-kaakkoissuunnassa ja sen ovi oli länsipäässä. Sen sisällä oli kattoa tukemassa kaksi kahdeksan pylvään riviä, jotka jatkoivat sen kolmeen laivaan. Rakennuksen perustusten alla oli kolme suurta vesisäiliötä muun muassa sadeveden keräämistä varten.

Arsenaalista on säilynyt nykyaikaan vain joitakin sen perustusten osia. Sen koko ja muoto tunnetaan lähinnä kallioon rakennusta varten hakattujen leikkausten ansiosta. Rakennuksen kaivaukset suoritettiin vuosina 1936–1937.

## Lähteet
Dariusz Wdowczyk

**Dariusz Wdowczyk** (s. 25. syyskuuta 1962) on puolalainen jalkapallovalmentaja ja entinen puolustaja.

## Ura pelaajana

Wdowczyk aloitti pelaajauransa Gwardia Varsovassa, mutta läpimurtonsa hän teki kaupungin ykkösjoukkueessa Legia Varsovassa. Hän edusti Legiaa kuusi kautta ja pelasi yli 200 ottelua seuran paidassa. Wdowczykin pelivuosina 1983–1989 Legia ei onnistunut voittamaan Puolan mestaruutta ja palkintokaappiin kertyi vain kaksi Puolan cupin mestaruutta. Kesällä 1990 Wdowczyk siirtyi Celticiin, jossa puolalaispuolustaja viihtyi neljä kautta ja sai mukavasti vastuuta skottiseuran puolustuksessa. 

Kesällä 1994 Celtic siirtyi Readingiin, jossa pelasi neljä kautta. Wdowczyk palasi vielä vuonna 1998 kotimaahansa ja lopetti uransa Polonia Varsovassa tammikuussa 1999.

Wdowczyk oli maajoukkuetasolla yksi Puolan kantavia puolustajia 1980-luvun lopulla. Hänelle kertyi 53 maaottelua, mutta hän ei ollut mukana ainoissa arvokisoissa joihin Puola tuolloin selvisi eli MM-kisoissa 1986.

## Meriitit pelaajana
* Puolan cup: 1989, 1990

## Ura valmentajana

Wdowczyk aloitti valmennusuransa kesällä 1998, kun hänestä tuli edustamansa Polonia Varsovan apuvalmentaja. Marraskuussa hän nousi päävalmentajaksi ja lopetettuaan pelaajauransa vuoden vaihteessa Wdowczyk keskittyi Polonian valmentamiseen. Hän luotsasi joukkueen yllättäen Puolan mestariksi kaudella 1999/2000. Mestaruus oli seuran historian toinen ja edellisestä oli kulunut aikaa 54 vuotta. Joulukuussa 2000 Wdowczyk siirtyi yllättäen Wisła Płockin päävalmentajaksi. Hän sai potkut seurasta jo toukokuussa 2001.

Tämän jälkeen Wdowczyk valmensi Widzew Łódźia ja Korona Kielceä vailla suurempaa menestystä. Syyskuussa 2005 hänestä tuli Legia Varsovan päävalmentaja. Hänen johdollaan Legia voitti liigamestaruuden kaudella 2005/06. Huonot tulokset johtivat Wdowczykin potkuihin huhtikuussa 2007.

Legia-pestinsä jälkeen hän toimi skotlantilaisen Livingstonin urheilutoimenjohtajana, kunnes palasi lokakuussa 2007 valmentajaksi kotimaahansa Polonia Varsovan joukkueeseen. Menestys oli aiempaa vaisumpaa ja hän sai potkut keväällä 2008.

Oltuaan pitkään sivussa valmennustehtävistä, Wdowczyk palasi maaliskuussa 2013 Pogoń Szczecinin peräsimeen. Hän pelasti seuran putoamiselta liigasta ja kaudella 2013/14 seura sijoittui liigan runkosarjassa neljänneksi. Mestaruus-play-offs-vaiheessa Pogon kuitenkin hyytyi ja oli lopulta seitsemäs. Hän sai lopulta potkut seurasta lokakuussa 2014.

Maaliskuussa 2016 Wdowczyk palasi valmennustehtäviin Wisła Krakovan uutena päävalmentajana. Kausi 2016/17 lähti seuran osalta heikosti käyntiin ja krakovalaisten juututtua Ekstraklasan keskikastiin Wdowczyk erosi tehtävistään lokakuussa 2016.

Maaliskuussa 2017 Wdowczykista tuli Piast Gliwicen päävalmentaja.

## Meriitit valmentajana

* Puolan mestaruus (2): 2000, 2006
* Puolan liigacup: 2000
* Puolan supercup: 2000

## Lähteet
Pylväin ympäröity oikeusistuin

**Pylväin ympäröity oikeusistuin** on nimitys, jota käytetään eräästä antiikin aikaisesta oikeusistuinten käytössä olleesta rakennuksesta Ateenan Agoralla Kreikassa.

Pylväin ympäröidyn oikeusistuimen rakennuksen paikalla oli jo aiemmin ollut varhaisempi, klassisella kaudella noin 420–380 eaa. rakennettu oikeisistuinten käytössä ollut rakennus. Pylväin ympäröity oikeusistuin rakennettiin samalle paikalle klassisen kauden lopulla tai hellenistisen kauden alussa noin vuonna 338–300 eaa. Siinä kokoontuivat Ateenan 201 tai 501 valamiestä, jotka muodostivat oikeuden kokoonpanon.

Oikeusistuimen rakennus sijaitsi Agoran koilliskulmassa myöhemmän Attaloksen stoan pohjoisosan paikalla. Rakennuksen koko oli noin 58,8 x 58,8 metriä ja se oli rakennettu kalkkikivestä. Sen julkisivu muodostui seinästä, jossa oli sisäänkäynnit itä- ja länsisivuilla. Rakennuksen keskellä oli oikeusistuimen kokoontumiseen käytetty peristyylipiha, jonka koko oli noin 38,8 x 38,8 metriä. Sen pylväät, joita oli 14 x 14, edustivat doorilaista tyyliä. Pihaa kiertäneen katetun pylväskäytävän leveys oli noin 8,6 metriä.

Rakennuksesta on säilynyt nykyaikaan ainoastaan osa sen perustuksista. Lisäksi paikalta on löydetty muun muassa merkkejä äänestämiseen käytetyistä välineistä, kuten ääniuurnasta. Joitakin rakennusjäänteitä on nähtävillä Attaloksen stoan pohjoisosan läntisellä seinustalla.

## Lähteet
Taavetin linnoituksen ensimmäinen kirkko

**Taavetin linnoituksen ensimmäinen kirkko** oli puusta rakennettu ortodoksinen uskonnonharjoitustila venäläisten sotilaiden käyttöön. Kirkko rakennettiin Taavetin linnoituksen ensimmäisen rakennusvaiheen aikana 1773–1781. Linnoituksessa oli majoitustilat 3&nbsp;000 sotilasta varten. Toisen rakennus- ja kunnostusvaiheen aikana 1792–1796 tämä Daavid Thessalonikalaisen muistolle pyhitetty kirkko purettiin ja samalle paikalle rakennettiin uusi tiilikirkko, Taavetin linnoituksen toinen kirkko, joka tuli valmiiksi 1797.

## Lähteet
Rahapaja (Ateena)

**Rahapaja** () oli antiikin aikainen rahapajarakennus Ateenassa. Se sijaitsi Ateenan Agoran kaakkoislaidalla.

Rahapaja rakennettiin klassisella kaudella noin 400 eaa. Sitä käytettiin Ateenan kaupunkivaltion lyömien rahojen valmistamiseen. 200- ja 100-luvuilla eaa. siellä tiedetään valmistetun ainakin pronssirahoja. Hopearahojen valmistuksesta ei kuitenkaan ole merkkejä. 1. vuosisadalla ja 100-luvulla jaa. rakennuksen paikalle rakennettiin Nymfaion sekä niin kutsuttu Kaakkoistemppeli. Nykyisin Rahapajan paikka on bysanttilaisena aikana 900-luvulla rakennetun Pyhien apostolien kirkon vieressä sen eteläpuolella.

Rahapaja oli suhteellisen suurikokoinen, neliönmuotoinen rakennus. Se oli tehty kalkkikivestä ja sen koko oli noin 27 × 29 metriä. Rakennuksen pohjoisosa muodostui pihasta. Varsinainen työpaja sijaitsi rakennuksen lounaiskulmassa olleessa suuressa huoneessa. Rakennuksen kaakkoiskulmassa oli kaksi pienempää huonetta, joita käytettiin mahdollisesti säilytystiloina.

Rahapajarakennus on säilynyt nykyaikaan hyvin huonosti. Siitä on jäljellä vain pieni osa sen perustuksista. Rahapajan alueelta on löydetty rahoja ja rahaksi lyömättömiä pronssinkappaleita sekä merkkejä tulipesistä, kuona-aineista ja jätemateriaalista.

## Lähteet
Leokoreion

**Leokoreion** () oli antiikin aikainen pyhäkkö Ateenan Agoralla Kreikassa.

Leokoreion rakennettiin klassisella kaudella noin vuonna 450–400 eaa. Antiikin aikaisten tekstilähteiden mukaan pyhäkkö olisi ollut olemassa kuitenkin jo 500-luvulla eaa. Pyhäkkö mahdollisesti tuhoutui persialaisten hyökkäyksessä vuonna 480 eaa., jolloin paikalla olisi myöhemmin ollut uudempi pyhäkkörakennelma. Pyhäkön nimen kerrottiin tulleen Leoksen tyttäristä (*Leos* + *korai*), jotka myytin mukaan uhrattiin, jotta kaupunki selviytyisi kulkutaudista. Pyhäkkö oli mahdollisesti pyhitetty näille tyttärille. Paikalta on löydetty tyypillisesti naisille osoitettuja uhrilahjoja, kuten koruja ja kangaspuiden painoja. Toisaalta nimen selitys on voinut syntyä myöhemmin. Tyranni Hipparkhos murhattiin Leokoreionin luona vuonna 514 eaa.

Leokoreion oli pieni aitauksella ympäröity pyhäkkö, joka sijaitsi Agoran pohjoislaidalla Kuninkaallisen stoan ja Zeuksen stoan edustalla. Paikka oli keskeinen, sillä se sijaitsi merkittävässä risteyksessä Panathenaia-juhlan tien ja toisen tien kulmauksessa. Aitauksen sivut olivat noin 2,8 metriä pitkät ja niiden korkeus oli noin 1,2 metriä. Aitaus ympäröi pienen luonnonkallion paljastuman, joka oli ollut pyhä paikka jo varhaisina aikoina. Aitauksen oviaukko oli pohjoispuolella. Pyhäkköön liittyi sen pohjoispuolella ollut kaivo, jolla oli joku yhteys pyhäkön kulttiin.

Nykyisin Leokoreionin paikka sijaitsee aivan Agoran pohjoisosan halkaisevan Ateenan metron Linjan 1 pohjoispuolella.

## Lähteet
Rishard Matthews

**Rishard Andre Matthews** (s. 12. lokakuuta 1989 San Diego, Kalifornia) on yhdysvaltalainen amerikkalaisen jalkapallon pelaaja, pelipaikaltaan laitahyökkääjä. Hän edustaa NFL-liigassa pelaavaa New York Jetsiä.

## Ura
### Miami Dolphins
Matthews oli Miami Dolphinsin seitsemännen kierroksen varaus vuoden 2012 NFL:n varaustilaisuudesta. Hän pelasi avauskaudellaan kahdeksan ottelua, joista Matthews oli kerran avauskokoonpanossa. Hän onnistui saamaan kauden aikana yhteensä yksitoista syötön vastaanottoa, joista kertyi 151 jaardia.

Toisella kaudella Matthews pelasi kaikissa kuudessatoista ottelussa, mutta oli avauksessa vain viisi kertaa. Hän sai 41 syötön vastaanottoa, joista kertyi 448 jaardia. Matthews teki kauden aikana kaksi maalia, joista molemmat syntyivät 11. marraskuuta 2013 Tampa Bay Buccaneersia vastaan.

Kaudella 2014 Matthews pelasi neljätoista ottelua, eikä ollut kertaakaan avauksessa. Hän sai kaksitoista syötön vastaanottoa, joista kertyi 135 jaardia. Matthews onnistui edellisen kauden tapaan saamaan kaksi maalia.

### Tennessee Titans
9. maaliskuuta 2016 Matthews allekirjoitti kolmivuotisen sopimuksen Tennessee Titansin kanssa. 27. syyskuuta 2018 Tennesee Titans purki Matthewsin sopimuksen yhteisymmäryksestä.

### New York Jets
23. lokakuuta 2018 Matthews allekirjoitti sopimuksen New York Jetsin kanssa.

## Lähteet
Pirttijärvi (Jyväskylä, Taka-Keljo)

**Pirttijärvi**  on Keski-Suomessa Jyväskylässä Taka-Keljossa sijaitseva järvi.

## Maantietoa
Järven pinta-ala on 6,0 hehtaaria, se on 500 metriä pitkä ja 200 metriä leveä. Se sijaitsee laajan Pirttimäen länsipuolella mäen alla. Järvi on keskikohdastaan kasvamassa umpeen ja se onkin melkein kuroutunut kahdeksi järvenosaksi, joiden välissä on enää kapea väylä. Pirttijärvi on nevalaiteinen ja rämemetsien reunustama, rantamiltaan se on pääosin luonnontilassa. Sitä pidetään arvokkaana luontokohteena, ja siellä pesii muun muassa laulujoutsen . Siinä ei ole kartan mukaan saaria. Järvi on luodattu ja siitä on julkaistu syvyyskartat. Järven tilavuus on noin 30&nbsp;000 kuutiometriä. Sen keskisyvyys on 0,6 metriä ja suurin syvyys on 1,5 metriä. Järven rantaviivan pituus on 1,4 kilometriä ja sen rannat ovat soistunutta metsämaata. Järven länsipuolella sijaitsee asuintila, jolle tulee tie Taka-Keljolta yhdystieltä 16607.

## Vesistösuhteet
Järvi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Muuratjärven valuma-alueella (14.28), jonka Sallaanojan valuma-alueeseen (14.287) järvi kuuluu. Järven vedenpinnan korkeus on 135,4 metriä mpy. Siihen on johdettu kolme lyhyttä metsojaa. Hanhiniityn-Hanhikankaan suunnalla olevan purovesistön vedet päätyvät Pirttijärveen, joka laskee puolen kilometrin päässä Ylä-Sallaajärveen. Laskuojalla on pudotusta 0,9 metriä.

## Historiaa
Vuoden 1963 peruskartassa oli järven keskikohdalle piirretty saari, joka jäi ruohikon sisään. Vaikuttaa siltä, että ennestäänkin matalaa järveä olisi laskettu noin 0,2 metriä. Järvi oli tuolloin autio, vaikka sen kaakkoispuolella sijaitsikin maatila.

## Lähteet
Cy Young -palkinto

**Cy Young -palkinto** (*Cy Young Award*) on  MLB:n vuosittain jaettava palkinto, joka annetaan American Leaguen ja National Leaguen parhaille syöttäjille. Palkinto jaettiin ensimmäistä kertaa vuonna 1956, ja se on nimetty vuotta aiemmin kuolleen syöttäjälegenda Cy Youngin mukaan.

Palkinnon saajan äänestävät Baseball Writers' Association of America -liiton jäsenet.

Vuosina 1956–1966 jaettiin ainoastaan yksi palkinto; vuodesta 1967 lähtien palkinto on annettu molempien liigojen parhaaksi valitulle.

## Moninkertaiset voittajat

## Lähteet
Roger Clemens

**William Roger Clemens** (s. 4. elokuuta 1962 Dayton, Ohio) on yhdysvaltalainen uransa lopettanut baseballpelaaja, pelipaikaltaan syöttäjä.

Oikeakätinen Clemens voitti urallaan ennätykselliset seitsemän kertaa parhaan syöttäjän Cy Young -palkinnon. World Seriesin Clemens voitti kahdesti New York Yankeesin kanssa, vuosina 1999 ja 2000. Lisäksi hänet muun muassa valittiin 11 kertaa tähdistöotteluun.

Peliuransa jälkeen Clemensiä on syytetty useasti steroidien käytöstä.

Clemens vieraili Simpsonit-televisiosarjan softball-teemaisessa jaksossa "Homer at the Bat", jossa esitti itseään. 

## Lähteet